फेरिएका युनाइटेड र आर्सनल
धेरै समयसम्म म्यानचेस्टर युनाइटेड र आर्सनलबीचको खेल इंग्लिस प्रिमियर लिगमा प्रमुख भिडन्तको रूपमा रह्यो । यी दुईको खेल बहुप्रतीक्षित हुन्थ्यो । नहोस् पनि कसरी । सन् १९९६ देखि २००४ को अवधिमा यी दुई टोलीले मिलेर लगातार ९ प्रिमियर लिग उपाधि जितेका छन् । 
म्यानचेस्टर — धेरै समयसम्म म्यानचेस्टर युनाइटेड र आर्सनलबीचको खेल इंग्लिस प्रिमियर लिगमा प्रमुख भिडन्तको रूपमा रह्यो । यी दुईको खेल बहुप्रतीक्षित हुन्थ्यो । नहोस् पनि कसरी । सन् १९९६ देखि २००४ को अवधिमा यी दुई टोलीले मिलेर लगातार ९ प्रिमियर लिग उपाधि जितेका छन् । यथार्थ के थियो भने यिनै दुई टोली सोमबार राति खेलिरहेका थिए । शीर्षस्थ टोलीको हकमा यो असुहाउँदो समय हो । प्रमुख टोलीहरू यो समयमा च्याम्पियन्स लिगको तयारी गरिरहेका हुन्छन् । युनाइटेड र आर्सनल दुवै युरोपको प्रमुख प्रतियोगितामा छनोट नभएकाले सोमबार खेलिरहेका थिए । पहिलो ४५ मिनेटको खेलले उनीहरू किन च्याम्पियन्स लिगमा छैनन् भन्ने स्पष्ट देखाउँथ्यो । दुवै टोलीले निकै निरस प्रदर्शन गरेका थिए । दुवै टोलीले पोस्टमा गरेको पहिलो प्रहार २८ औं मिनेटमा थियो । आर्सनलका गोलरक्षक बर्नाड लेनोले युनाइटेडका एन्ड्रेज पेरेराले एकल प्रयासमा अगाडि ल्याएर गरेको प्रहारलाई राम्रो बचाउ गरेका थिए । यस सिजनको पहिलो खेलयता युनाइटेडले एकै खेलमा दुई गोल गर्न सकेको छैन । आर्सनलको डिफेन्स त्यही हो जसले पछिल्ला ४ खेलमा ९ गोल खर्चिसकेको छ । युनाइटेड हतियारबिनाको टोली जस्तो देखिन्थ्यो र काउन्टर एट्याकमा पनि टोली हच्किएजस्तो बनेको थियो । ओल्ड ट्राफोर्डमा आर्सनलसँगको खेल १–१ को बराबरीमा टुंग्याउनु पनि टोलीका लागि विजयजस्तै थियो । गत सिजनका अन्तिम चरणको खेल समेत जोड्दा युनाइटेडले पछिल्लो १२ प्रिमियर लिग खेलमा २ मा मात्र विजय हात पारेको छ । ७ खेल चलिरहँदा नै टोली शीर्षस्थानको लिभरपुलभन्दा १२ अंकले पछाडि परिसकेको छ । युनाइटेडको ९ अंक छ । आर्सनलको पनि युनाइटेडभन्दा ३ अंक बढीमात्र हो । तर यही एक अंकले आर्सनललाई पुनः शीर्ष चारभित्र ल्याएको छ । युनाइटेड भने दसौं स्थानमा छ । शीर्षस्थानको लिभरपुलले पहिलो सात खेल नै जितेको छ । सात खेलपछि युनाइटेडको ३० वर्षयताकै खराब प्रदर्शन हो । १९८९–९० यता युनाइटेडले लिगको ७ खेल समाप्तिपछि दोहोरो अंक जोड्न नसकेको यो पहिलो अवसर हो । त्यो सिजन युनाइटेड १३ औं स्थानमा रहेको थियो । पिइरे एमरिक अबामेयाङले ‘भार’ को सहयोगमा गरेको गोलले आर्सनलले ५८ औं मिनेटमा खेल बराबरीमा ल्याएको थियो । गाबोनका अन्तर्राष्ट्रिय खेलाडी अबामेयाङले गोल गर्नेक्रममा अगाडि बढ्दा सहायक रेफ्रीले अफसाइड दिएका थिए । तर ‘भार’ ले त्यसलाई उल्टाएको थियो । स्कोट म्याकटोमिनेले गरेको सनसनीपूर्ण गोलमा युनाइटेडले पहिलो हाफको ठीक अगाडि अग्रता लिएको थियो ।